หุ้น-น้ำมัน-ทองสหรัฐพุ่งอีซีบีซื้อบอนด์ยูโรโซน
ดัชนีตลาดหุ้นสหรัฐพุ่งขึ้นกว่า 240 จุด น้ำมัน +0.17 ดอลล์ ทอง+11.60 ดอลล์ หลัง อีซีบี ประกาศโครงการซื้อพันธบัตรเพื่อหวังกระตุ้นเศรษฐกิจกลุ่มยูโรโซน
7 ก.ย. 2555

ดัชนีตลาดหุ้นสหรัฐพุ่งขึ้นกว่า 240 จุด น้ำมัน +0.17 ดอลล์ ทอง+11.60 ดอลล์ หลัง อีซีบี ประกาศโครงการซื้อพันธบัตรเพื่อหวังกระตุ้นเศรษฐกิจกลุ่มยูโรโซน
ปิดการซื้อขายตลาดหุ้นสหรัฐ ดัชนีพุ่งขึ้นจากแรงหนุนที่ธนาคารกลางยุโรป  (อีซีบี) ประกาศโครงการซื้อพันธบัตรรัฐบาลยูโรโซน แบบไม่จำกัดจำนวน หวังฉุดต้นทุนการกู้ยืมของประเทศต่างๆ ในยูโรโซนให้ลดลง ขณะที่กระทรวงแรงงานสหรัฐ ระบุผู้ขอรับสวัสดิการว่างงานครั้งแรกในรอบสัปดาห์ที่ผ่านมา ลดลง 12,000 ราย มาอยู่ที่ 365,000 ราย ด้านราคาน้ำมันดิบตลาดไนเม็กซ์ เพิ่มขึ้น 17 เซนต์ ไปปิดที่ 95.53 ดอลลาร์สหรัฐ/บาร์เรล ทำให้หลังปิดตลาด ดัชนีดาวโจนส์ ปิดที่ 13,292.00 จุด ปรับขึ้น 244.52 จุด หรือ 1.87% ดัชนีแนสแดค ปิดที่ 3,135.81 จุด เพิ่มขึ้น 66.55 จุด หรือ 2.17% และดัชนีเอสแอนด์พี ปิดที่ 1,432.12 จุด เพิ่มขึ้น 28.68 จุด หรือ 2.04%
ตลาดหุ้นสำคัญของยุโรป ดัชนี FTSE 100 ตลาดลอนดอน ปิดที่ 5,777.34 จุด เพิ่มขึ้น 119.48 จุด หรือ 2.11% ดัชนี DAX ตลาดแฟรงก์เฟิร์ต ปิดที่ 7,167.33 จุด ปรับขึ้น 202.64 จุด หรือ 2.91% และดัชนี CAC 40 ตลาดปารีส ปิดที่ 3,509.88 จุด ปรับขึ้น 104.09 จุด หรือ 3.06% ส่วนน้ำมันดิบเบรนต์ ตลาดลอนดอน ปิดที่ 113.49 ดอลลาร์สหรัฐ/บาร์เรล ลดลง 40 เซนต์
เช่นดียวกับราคาทองคำตลาดโคเม็กซ์  ที่แตะระดับสูงสุดในรอบ 6 เดือน โดยราคาทองคำตลาดโคเมกซ์ของสหรัฐฯ งวดส่งมอบเดือนธันวาคม เพิ่มขึ้น 11.60 ดอลลาร์(ราว 0.7 เปอร์เซนต์) ปิดที่ 1,705.60 ดอลลาร์ต่อออนซ์ นับเป็นราคาปิดสูงสุดตั้งแต่วันที่ 9 มีนาคม